Muhammad Vaez-Zadeh Khorasani

Ayatollah Muhammad Vaez-Zadeh Khorasani  () ialah seorang ulama Islam di Iran. Beliau seorang pemikir Islam Syiah dan ahli akademik di Universiti Ferdowsi, Masyhad, Iran. Beliau dilahirkan di bandar Masyhad, Iran. Beliau pernah dilantik sebagai Timbalan Pengerusi Kesatuan Ulama Islam Antarabangsa yang pertama bersama-sama Syeikh Ahmad al-Khalili dan Syeikh Abdullah Bayyah pada 2004. Beliau juga ialah pengasas dan setiausaha agung pertama Persidangan Dunia bagi Kedekatan Mazhab Islam pada 1990. 

Beliau meninggal dunia pada 18 Disember 2016 di Masyhad, Iran. 

 Latar belakang 
Beliau dilahirkan pada 1926 di Masyhad, Iran. Bapanya ialah seorang penceramah terkenal di Masyhad, Syeikh Mahdi Vaez Khurasani.

Beliau menamatkan pendidikan rendah di Masyhad dan pada 1939, beliau berhijrah ke Najaf, Iraq bersama-sama bapanya. Di sana, beliau menyambung pendidikan tinggi dalam ilmu Islam di seminari Najaf untuk tempoh 3 tahun. Pada 1942, beliau kembali ke Masyhad bersama-sama ayahnya.

Beliau menyambung pengajian tinggi dalam seminari Islam di Masyhad selama tujuh tahun di bawah panduan beberapa ulama utama. Pada 1949, beliau berhijrah di Qom, pusat utama seminari Islam di Iran dan mendalami kursus lanjutan ilmu islam selama 11 tahun.  Beliau menhadiri syarahan yang disampaikan oleh ulama besar di Qom seperti Imam Khomeini, Ayatullah Hojjat Kuh Kamara'i, Ayatullah Burujerdi, Allamah Tabataba'i, Ayatullah Sadr al-Din Sadr, Ayatullah Gulpaigani dan Ayatullah Araki.

Pada 1960, beliau diundang menyampaikan syarahan di Kolej Ketuhanan, kolej bagi Universiti Masyhad. Beliau dilantik sebagai pensyarah di kolej tersebut dan mengajar tafsir al-Quran, fiqah, sejarah pentafsiran al-Quran, sejarah ilmu aqliah dalam Islam di peringkat tahun akhir dan pascasiswazah.

 Usaha kedekatan mazhab Islam 
Pada 1990, Pemimpin Agung Iran, Ayatollah Ali Khamenei menubuhkan Persidangan Dunia bagi Kedekatan Mazhab Islam dan melantik Muhammad Vaez Zadeh Khorasani sebagai setiausaha agung pertama bagi pertubuhan tersebut. Beliau memegang jawatan sehingga 2002. Semasa kepimpinan beliau, beliau menubuhkan sebuah pusat penyelidikan pertubuhan tersebut dan mengeluarkan penyelidikan penyatuan bagi meneroka cara praktikal dan membawa kepada kedekatan dan kesalingfahaman antara mazhab-mazhab dalam Islam. Beliau turut mengasaskan jurnal "Al-Taqrib" dalam bahasa Arab dan menerbitkan banyak buku dalam isu-isu yang berkaitan.

Beliau juga ialah pengasas kepada Universiti Mazhab-mazhab Islam di Tehran, yang menjadi universiti pertama seumpamanya di dunia di mana para ulama dari pelbagai mazhab mengajar di universiti tersebut.

 Karya 
Karya beliau yang dianggap karya agung ialah sebuah ensiklopedia agung al-Quran berjudul "Kamus dalam memahami bahasa al-Quran dan rahsia kefasihan bicaranya" () yang ditulis dalam bahasa Arab dengan 33 jilid dan diterbikan oleh Yayasan Penyelidikan Islam, Masyhad.

 Anugerah dan pengiktirafan 
Pada 2002, beliau diisytiharkan sebagai Profesor Emeritus Terbaik Universiti oleh kerajaan Republik Islam Iran.

 Rujukan 

Kategori:Ayatollah Iran
Kategori:Anggota Kesatuan Ulama Muslim Antarabangsa